DA Den Europæiske Unions Tidende C 123/18

Offentliggørelse af en ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 123/09

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ANSØGNING OM ÆNDRING

RÅDETS FORORDNING (EF) Nr. 510/2006

Ansøgning om ændring i henhold til artikel 9

»FONTINA«

EF-Nr.: IT-PDO-0117-0008-17.02.2005

BGB ( ) BOB ( X )

1. Afsnit i varespecifikationen, som berøres af ændringen:

—  Produktets betegnelse — Varebeskrivelse —  Geografisk område — Bevis for oprindelse — Produktionsmetode —  Tilknytning — Mærkning —  Krav i de nationale bestemmelser — Andet (Kvægets ernæring)

2. Type ændring(er):

—  Ændring af enhedsdokument eller resuméark — Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændringer:

3.1. Varebeskrivelse:

Slutproduktets særlige egenskaber beskrives mere detaljeret:

— Ostens diameter er øget med 5 cm for at lette den automatiske udskæring af osten. Ændringen i ostens diameter har ingen indvirkning på det endelige produkts typiske egenskaber og genkendelighed i kommerciel sammenhæng.

— Oplysningen om skorpetykkelsen på »mindre end 2 mm« er fjernet, fordi tykkelsen på den tynde skorpe vanskeligt lader sig måle nøjagtigt.

— Oplysningen »rå mælk« tilføjes, hvilket indebærer en præcisering af teksten i forhold til den tidligere varespecifikation. Ændringen har ingen indvirkning på det endelige produkts egenskaber. Fontina-osten er altid blevet fremstillet af rå mælk, hvilket tydeliggøres af fremstillingsmetoden, hvor der ikke indgår nogen form for pasteurisering eller varmebehandling. Det gør det muligt at fremstille et produkt, hvor den rå mælks egenskaber forbliver uændret og bidrager til at give Fontina-osten dens organoleptiske egenskaber.

3.2. Bevis for oprindelse:

Ud over de oplysninger, der anføres i den indgivne varespecifikation fra 1993 som bevis for Fontina-ostens oprindelse i regionen Valle d'Aosta, er der indføjet nye oplysninger angående bevis for oprindelsen:

a) På hver ost anbringes et kaseinmærke med en alfanumerisk kode og et stiliseret bjerg, der entydigt identificerer hver enkelt Fontina-ost.

b) Der anvendes stempler med forkortelsen »CTF« (Consorzio Tutela Fontina) og en talkode, som identificerer producenten. Stemplerne anbringes under presningen på en af de flader sider på hver ost. Stemplerne udleveres af sammenslutningen til alle operatører, som overholder kravene i varespecifikationen for den beskyttede oprindelsesbetegnelse »Fontina«.

3.3. Produktionsmetode:

Beskrivelsen af fremgangsmåden udvides, herunder især:

— I henhold til varespecifikationen skal der anvendes autoktone mælkesyrekulturer. Det er i dag almindelig praksis, som er blevet nødvendig som følge af den gradvise nedgang i mælkens samlede mikroflora og derfor også mængden af mælkesyrebakterier. Det er et problem, og det er der også bred anerkendelse af på europæisk plan. Nedgangen i det samlede bakterieindhold er en konsekvens af den teknologiske modernisering og forbedrede hygiejniske og sanitære forhold i bl.a. stalde og ostefabrikker, som har ført til en ønsket forbedring af mælkens hygiejnestandard, men også reduceret den mikroflora, som anvendes ved ostefremstillingen. De bakteriekulturer, der anvendes, består af behørigt udvalgte autoktone mælkesyrebakterier, som allerede er naturligt forekommende i mælk fra Valle d'Aosta og i Fontina-osten. Arbejdet med at udvinde, udvælge og anvende disse mælkesyrebakterier startede i 1970’erne. Forskningsarbejdet blev senere videreført og opdateret i 1992 og 2003 ved hjælp af moderne udvælgelses- og frysetørringsteknikker. Selvom der ikke er tale om starterkulturer, som ændrer mælkens koaguleringsprocesser i væsentlig grad, kan anvendelsen af disse autoktone mælkesyrebakterier være et redskab ved ostefremstillingen uden at forandre produktets egenskaber.

— Det er blevet klart, at i teksten fra 1993 er anvendelsen af saltlage ikke korrekt præciseret. Af hensyn til klarheden præciseres nogle detaljer i forbindelse med denne proces. Osten må kun lægges i saltlage inden for de første 24 timer fra det øjeblik, ostene tages ud af pressen, og i højst 12 timer. Anvendelsen af denne teknik, som markerer det sidste led i fremstillingsprocessen, gør det muligt at opnå en første mikrobiologisk stabilisering i ostene. Denne praksis ændrer ikke produktets endelige egenskaber, fordi osten kun ligger i saltlagen i et kort tidsrum, og den traditionelle tørsaltning foretages i den efterfølgende lagringsfase. I artikel 4, punkt e), i den tekst, som blev indgivet i 1993, anføres det, at tørsaltningen påbegyndes »nogle dage efter forarbejdningen«, hvilket bekræfter, at den beskrevne fremgangsmåde med anvendelse af saltlage er et trin i forarbejdningen.

— Punkt f) i det oprindelige dokument, som udgjorde grundlaget for registreringen af benævnelsen, er blevet ændret. Formålet med det afsnit, der begynder med »Øvrige elementer, der binder Fontina-osten til det geografiske område«, var at give yderligere oplysninger, som kunne give et landskabsbillede og tydeliggøre en særlig forbindelse til en befolknings kultur, dens ost og det omkringliggende landskab med historiske og i nogle tilfælde stadig aktuelle henvisninger til fremstillingsmetoden. Dette billede har kunnet give det indtryk, at lagringen af Fontina-osten udelukkende foregik i rum, der er udhugget i granitbjergene, men i virkeligheden er det ikke tilfældet. Allerede inden den første registrering af benævnelsen anvendtes nemlig modningslagre, som i deres indre udviser samme temperatur- og fugtighedsforhold som i de oprindelige grotter, og som aldrig har haft nogen indvirkning på de traditionelle fremstillingsmetoder eller det endelige produkts egenskaber.

— Anvendelsen af disse modningsrum, som kræver brug af teknologi til at skabe og opretholde ideelle modningsbetingelser, er således almindelig praksis, der er sket side om side med behovet for at modernisere forarbejdningsteknologien og ikke påvirker de øvrige elementer, der udgør den historiske forbindelse mellem område, naturligt miljø og produkt såsom mælken og de metoder, som anvendes ved ostefremstillingen. Mælken produceres udelukkende i Valle d'Aosta af malkekvæg af racen Valdostana. Den beriges af naturlige duft- og smagsstoffer fra det geografiske områdes marker og foderplanter for siden at blive forarbejdet til Fontina-ost under fuld overholdelse af de teknikker og parametre, som den historiske produktionsmetode foreskriver.

— Udskæring og pakning skal foregå inden for produktionsområdet for at sikre, at produktets karakteristiske egenskaber bevares for den endelige forbruger. På grund af den fugtige skorpe og det høje vandindhold i ostens indre er lagring, opbevaring og pakning meget ømfindtlige faser, som skal finde sted inden for et kort tidsrum, samtidig med at de ideelle omgivelsesbetingelser (temperatur og fugtighed) opretholdes, og operatørerne udviser stor forsigtighed ved håndteringen af osten. Når de forskellige faser finder sted inden for et kort tidsrum, er det muligt at reducere skimmeldannelse på skorpen og i ostens indre masse til et minimum. Skimmeldannelse fører ud over misfarvning af skorpen på grund af udvikling af svampemycelium også til, at den meget tynde skorpe let beskadiges. Det bevirker, at der sker ændringer i ostens egenskaber i form af misfarvning og en kraftig og ubehagelig smag, hvilket ikke værdsættes af den endelige forbruger.

3.4. Mærkning:

— I varespecifikationen er teksten »Prodotto di montagna« og »Produit de montagne« (bjergprodukt) tilføjet på det pakkede produkts etiket for yderligere at fremhæve, at produktet har oprindelse i et bjergområde.

3.5. Andet:

Kvægets ernæring

I varespecifikationen er tilføjet en ny artikel med bestemmelser vedrørende kvægets ernæring. Heri præciseres det, at kvægets foder består af hø og frisk græs fra Valle d'Aosta. Formålet med denne artikel er at uddybe varespecifikationen, som i den tidligere version var mere generel.

RESUMÉ

RÅDETS FORORDNING (EF) Nr. 510/2006

»FONTINA«

EF-Nr.: IT-PDO-0117-0008-17.02.2005

BOB ( X ) BGB ( )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Ministero delle Politiche Agricole e Forestali Adresse: Via XX Settembre 20 00187 Roma RM ITALIA Tlf. +39 0646655104 Fax +39 0646655306 E-mail: saco7@politicheagricole.gov.it

2. Sammenslutning:

Navn: Consorzio Produttori e Tutela della DOP Fontina Adresse: Reg. Borgnalle 10/l, 11100 Aosta AO ITALIA Tlf. +39 016544091 Fax +39 0165262159 E-mail: info@consorzioproduttorifontina Sammensætning: Sammenslutningen omfatter alle producenter og/eller lagringsvirksomheder af Fontinaost

3. Produktets art:

Kategori 1.3 — Oste

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Fontina«

4.2. Beskrivelse:

Ved overgangen til forbrug har Fontina-osten følgende fysiske, kemiske, mikrobiologiske og organoleptiske egenskaber:

1. Fysiske egenskaber: Form a) typisk flad, cylindrisk b) lige over- og underside c) kanten er fra starten konkav, hvilket undertiden ikke fremgår ved modningen Dimensioner a) diameter 35-45 cm b) højde 7-10 cm c) vægt 7,5-12 kg Skorpe a) fast, lys til mørkebrun afhængig af modningsforhold og lagringsperiode b) blød til halvfast, efterhånden som lagringen skrider frem c) tynd Ostemasse a) elastisk og blød afhængig af produktionslængden b) karakteristisk og spredt huldannelse c) mere eller mindre kraftig farve, varierende fra elfenben til strågul

2. Kemiske egenskaber: fedtindholdet i tørstoffet skal være mindst 45 %

3. Mikrobiologiske egenskaber: højt indhold af levende mælkesyrebakterier

4. Organoleptiske egenskaber: Når osten smelter i munden, har den en karakteristisk sødlig og fin smag, der bliver mere kraftig i takt med, at modningen skrider frem.

4.3. Geografisk område:

Produktion, modning og udskæring af Fontina-osten foregår i hele Valle d'Aosta-området.

4.4. Bevis for oprindelse:

Følgende tiltag udgør bevis for oprindelsen:

a) På hver hel ost anbringes et kaseinmærke med en alfanumerisk kode og et stiliseret bjerg, der entydigt identificerer hver enkelt Fontina-ost.

b) Der anvendes stempler med forkortelsen »CTF« (Consorzio Tutela Fontina) og en talkode, som identificerer producenten. Stemplerne anbringes under presningen på en af de flader sider på hver ost.

Stemplerne udleveres af sammenslutningen til alle operatører, som overholder kravene i varespecifikationen for den beskyttede oprindelsesbetegnelse »Fontina«.

4.5. Produktionsmetode:

Den mælk, der anvendes til fremstilling af Fontina-osten, skal være produceret i Valle d'Aosta og opfylde følgende kriterier: rå mælk, fuldfed, stamme fra én malkning fra kvæg af racen »Valdostana« (Pezzata Rossa, Pezzata Nera og Castana).

Malkekvægets foder består af hø og frisk græs fra Valle d'Aosta. Det er tilladt at anvende kraftfoder som supplement til græs og hø. Foderblandingernes sammensætning er hovedsagelig korn og proteinemner. Der må ikke anvendes ensilerede eller gærede foderplanter eller andre fodertyper (ekstraheret mel og protein af animalsk oprindelse, mel og olier af animalsk og vegetabilsk oprindelse, frø, rodfrugter og frugt, industrielle biprodukter, kvælstofholdige kilder, antibiotika, hormoner og/eller stimulerende stoffer, fermentationskulturer, kisel, kemisk behandlet halm og tørt eller frisk brød), der har egenskaber, som gør dem uegnet til fremstilling af Fontina-osten.

Før koaguleringen må mælken ikke opvarmes til en temperatur over 36 °C. Mælken må tilsættes autoktone mælkesyrekulturer (såkaldte syrevækkere). Disse bakterier opbevares under ansvar af sammenslutningen til beskyttelse af osten med den beskyttede oprindelsesbetegnelse »Fontina«, som sætter dem til fri disposition for alle producenter af produktet med den beskyttede oprindelsesbetegnelse »Fontina«.

Mælkens koagulering foregår i kobber- eller stålkar gennem tilsætning af kalveløbe. Processen skal foregå ved en temperatur på mellem 34 °C og 36 °C og vare mindst 40 minutter. Derefter følger skæringen af koaglet og adskillelse af ostemassen ved opvarmning af mælken til en temperatur på 46-48 °C. Efter en hvilepause på mindst 10 minutter finder ekstraktionen og indsvøbingen sted. Ostemassen pakkes ind i osteklæde og anbringes i de typiske forme med konkav kant, der efterfølgende stables oven på hinanden og sættes i pres. Ved den første vending anbringes et kaseinmærke, der indeholder en kode til identifikation af osten og det grafiske logo for produktet, for at sikre sporbarheden og fuldstændig kontrol med produktets oprindelse. Før sidste presning anbringes det identifikationsmærke med producentens nummer, som sammenslutningen har tildelt. Presningen fortsætter indtil den efterfølgende forarbejdning. I dette tidsrum vendes ostene for at fremme afdrypningen af ostemassen. Når presningen er afsluttet inden for 24 timer og i højst 12 timer, kan ostene gennemgå en behandling i saltlage, dvs. de lægges i vand i beholdere med en vand- og saltopløsning.

I løbet af modningen tages osten ud fra hylden og vendes, for at der kan spredes et tyndt lag salt uden på den flade, der vendte nedad mod hyldefladen. Når saltet er opløst, tages osten ud, og den side og kant, som tidligere blev saltet, børstes let med en børste og en opløsning af vand og salt. Osten lægges derefter tilbage på hylden i sin oprindelige position.

Modningen foregår i lagringsrum med en fugtighed på mindst 90 % og en temperatur på 5-12 °C.

Endelig er det vigtigt, at udskæring og pakning foregår inden for det geografiske område, der er nævnt i punkt 4.3, for at sikre, at produktets karakteristiske egenskaber bevares for den endelige forbruger. På grund af den fugtige skorpe og det høje vandindhold i ostens indre er lagring, opbevaring og pakning meget ømfindtlige faser, som skal finde sted inden for et kort tidsrum, samtidig med at de ideelle omgivelsesbetingelser (temperatur og fugtighed) opretholdes, og der udvises stor forsigtighed fra operatørernes side ved håndteringen af osten. Når de forskellige faser finder sted inden for et kort tidsrum, er det muligt at reducere skimmeldannelse på skorpen og i ostens indre masse til et minimum. Skimmeldannelse fører ud over misfarvninger af skorpen på grund af udvikling af svampemycelium også til, at den meget tynde skorpe let beskadiges. Det afstedkommer ændringer i ostens egenskaber i form af misfarvning og en kraftig og ubehagelig smag, som ikke værdsættes af den endelige forbruger.

4.6. Tilknytning:

Det geografiske område, hvor Fontina-osten har sin oprindelse og fremstilles, er det det særlige bjergområde Valle d'Aosta. Det er en alpedal, som kendetegnes ved et særligt klima og et særligt plante- og dyreliv. I regionen opdrættes den hjemmehørende kvægrace »Valdostana«. Kvægracen er kendetegnet ved tre egenskaber: en muskuløs og tæt kropsbygning, der gør, at dyrene er i stand til at bevæge sig rundt på græsningsarealerne i bjergene og udnytte foderplanter direkte, kapacitet til at udnytte de lokale foderplanter optimalt og produktion af mælk, der er særlig egnet til den traditionel ostefremstilling. Den hjemmehørende kvægrace Valdostana er således i stand til at omdanne græs, den store ressource i bjergene, til et originalt osteprodukt. Denne gensidige afhængighed understreges af, at køerne sættes på græs i bjergområderne i sommer- og efterårsperioden. Kvægracen »Valdostana« og Fontina-osten afspejler det naturlige miljø, som de er et produkt af: forholdet mellem naturligt miljø, kvægrace og ost er ikke hierarkisk, men indbyrdes tæt forbundet i en enhed. Kvægracen »Valdostana« og Fontina-osten har begge en beskyttende rolle af det naturlige miljø. Den botaniske sammensætning af græsgange og græsmarker (takket være alpedalenes tørre sommerklima) og mælkens særlige biokemiske sammensætning, som tilskrives kvægracen Valdostana, er derfor det grundlag, som anvendelsen af »Fontina« som oprindelsesbetegnelse bygger på.

Udover den hjemmehørende kvægracens hårdførhed og anvendelsen af lokale foderplanter er tilknytningen til det geografiske område givet af følgende faktorer:

— ostefremstillingsmetoden er en del af den lokale tradition

— anvendelsen af rå mælk fra kun én malkning (fremstilling af osten finder sted to gange om dagen), der skal indleveres så hurtigt som muligt

— den naturlige forekomst af bakterieflora og særlige aromastoffer (og derfor varmebehandles mælken ikke i de første trin af ostefremstillingen)

— den særlige modningsmetode, der foregår ved temperaturer mellem 5 og 12 °C og en relativ fugtighed på mindst 90 % indtil mætningspunktet.

4.7. Kontrolorgan:

Navn: CSQA Certificazioni Srl Adresse: Via s. Gaetano 74 36016 Thiene VI ITALIA Tlf. +39 0445366094 Fax +39 0445382672 E-mail: csqa@csqa.it

4.8. Mærkning:

Oprindelsesmærket for produktet »Fontina« består af en cirkel, hvor der inden i midten ses et stiliseret bjerg, hvorunder der står »Fontina«. Herunder står D.O.P. inde i en elipse, hvor der langs kanten står »Zona di produzione — Regione Autonoma Valle d’Aosta«.

Etiketten for ost, der sælges i mindre stykker, skal være forsynet med:

— Oprindelsesmærket for Fontina-osten, som ovenfor beskrevet

— EU-logoet

— teksten »Prodotto di montagna« og »Produit de montagne« (bjergprodukt).

(1) EUT L 93 af 31.3.2006, s. 12.